Çubarov Kanada deputatınen Qırımnı işğalden qurtarmaq içün platforma qurulışını muzakere etti
15 aprel 2019, 08:10
Kanada Cemiyetler palatasınıñ deputatı James Bezan, nümüneviy resim
Qırımtatar Milliy Meclisiniñ reisi Refat Çubarov ve Kanada Cemiyetler palatasınıñ deputatı James Bezan Qırımnı işğalden qurtarmaq içün platforma qurulışını muzakere ettiler. Bu aqta Bezan Facebook saifesinde yazdı.
«Deputat Refat Çubarovnen körüşip, Qırımnı ve onı işğalden qurtarmaq içün platforma qurulışını muzakere etmege memnün oldım», – dep qayd etti Bezan.
O, Çubarovnı Kanadanıñ muhalifet Konservativ firqası qırımtatarlarnıñ küreşine qoltuta, dep işandırdı.
«Konservativ firqa Qırımda yaşap, Putin rejiminiñ repressiyalarına oğrağan qırımtatarlar ve ukrainlerge qoltuta, dep bildirdim», – dep aytıla yazısında.
Ukraina prezidenti Petro Poroşenko cumaertesi künü, aprelniñ 6-nda, Kyivde ukrainalı faallernen körüşip, Qırımnıñ işğalden qurtuluv strategiyasını, Ukraina Anayasasınıñ deñişmelerini ve yarımadadan köçip kelgenlerniñ integratsiyasını muzakere etti.